Ma kienx maktur li l-Kap tal-Oppożizzjoni mar ixejjer il-Ħadd li għadda fiż-Żejtun! F'din l-okkażjoni Simon Busuttil irnexxielu jikkonferma kemm il-Partit Nazzjonalista għadu ankrat fil-passat. Wara l-elezzjoni tal-2013, il-PN għamel tentattiv imqanżaħ biex jibdel id-dehra tiegħu għal waħda iktar friska li tħares lejn il-futur. Il-maġġoranza tal-eks-Ministri ġew relegati fil-karigi ta' kelliema, u fix-Shadow Cabinet iddaħħlu diversi uċuħ li ma kinux fil-Kabinett Nazzjonalista. Iżda l-bidla kienet waħda kożmetika għall-aħħar, għax hemm bdiet u hemm waqfet. L-atitudni tal-esponenti Nazzjonalisti ma nbidlitx, u meta jiġu biex jieħdu deċiżjoni jew imqar jiftħu ħalqhom, l-uniku differenza tanġibbli minn tliet snin ilu 'l hawn tkun li llum dawn jinsabu fuq in-naħa l-oħra tal-Kamra. Għalhekk, it-tixjir tal-maktur tal-Ħadd li għadda kompla jikkonferma kemm il-PN fil-verità ma nbidilx. Mhux hekk biss, iżda issa jidher li saħansitra ġie abbandunat kull tentattiv biex il-partit jipproġetta ruħu bħala wieħed frisk. B'ton xellerat Busuttil ħareġ maktur bl-arma tal-PN u filwaqt li beda jxejjru qal li għandu mal-mitt sena, u li kien se jdendlu fl-uffiċċju tiegħu biex jiftakar fit-tarka tan-Nazzjonalisti. B'din il-mossa Busuttil spiċċa fil-mira taż-żufjett, għaliex huwa prattikament impossibbli li l-maktur għandu mitt sena ġaladarba l-arma tal-PN ġiet iddisinjata inqas minn 90 sena ilu. Apparti minn hekk, Busuttil kompla jabbanduna kull pretensjoni ta' partit li qed iħares lejn il-futur, għax filwaqt li l-ebda partit m'għandu jinsa minn fejn ġie u x'wettaq, fl-istess waqt lanqas m'għandu jipprova jikseb is-simpatija u l-appoġġ billi jheda fuq il-glorji tal-passat. Dan huwa eżattament dak li għamel Busuttil fid-diskors tiegħu ta' nhar il-Ħadd, fejn ibbaża l-argumenti kollha tiegħu fuq kritika fil-konfront tal-Gvern u eloġji "għat-tarka tal-partit." Huwa għalhekk ċar li l-PN mhux qed jaspira li jikseb il-voti għalih innifsu billi joffri alternattiva kredibbli għall-Gvern, iżda sempliċiment qed jistrieħ fuq in-Nazzjonalisti veterani u jittama li magħhom jirbaħ il-voti ta' dawk li għal xi raġuni m'humiex kuntenti bil-Gvern preżenti. Meta wieħed iqis li l-PN tilef l-aħħar elezzjoni b'36,000 vot, huwa tentattiv kważi insensat li dan il-partit jipprova jikseb il-voti abbażi l-passat tal-istess partit li l-poplu warrab b'messaġġ ċar ħafna. Mill-banda l-oħra, huwa tentattiv fjakk ukoll li l-PN jistrieħ fuq il-voti ta' dawk li m'humiex kuntenti bil-Gvern preżenti. L-istħarriġ qed juri li, anki jekk il-Gvern inaqqas fil-popolarità, dan it-tnaqqis m'huwiex qed jiġi rifless f'żieda fil-konfront tal-PN. Fi kliem ieħor, it-tixjir tal-imkatar m'huwa se jrebbaħ lil Busuttil u l-partit tiegħu l-ebda voti. Imkatar tas-seklu li għadda m'għandux ikun posthom f'uffiċju ta' bniedem li qed jaspira li jfassal il-futur, u iktar tistenna li ssibhom ġo xi vetrina f'mużew tal-istorja.